《寄夏思道惠示缣帛》
宋代·饶节

忆昔南方木叶下，祝融逗留不退舍。闾阎未简卒岁材，明月满门自宜夜。

而今身在天中央，日月寒暑遵故常。西风今日我为政，冥冥尘沙何可当。

浮云倚势不解事，浓阴数日酿秋思。卧病但作仲卿泣，载酒谁问子云字。

故人千里知我寒，书来遗我帛数端。拣丝织作经纬称，长细广幅尺度宽。

染人暴练勿设色，衣被皎皎识君德。

作者简介：饶节（1065～1129），宋代诗僧。字德操，一字次守，自号倚松道人、倚松老人，出家后法名如壁。江西临川人，江西诗派重要诗人。就学于吕希哲，与谢逸、汪革、谢薖并称为“江西诗派临川四才子”。其诗淳真朴实，华而不绮，陆游称其为当时诗僧第一。